Vier SA’ners steeds in Afghanistan gestrand‘n Helikopter met ‘n Taliban-vlag vlieg oor ondersteuners van die groep wat die VSA se onttrekking aan die land vier. (Foto: Javed Tanveer/AFP) Vier Suid-Afrikaners is steeds in Afghanistan gestrand. Die regering sê nou dis nie sý verantwoordelikheid om hierdie burgers terug te bring Suid-Afrika toe nie. Dr. Naledi Pandor, minister van internasionale betrekkinge en samewerking (Dirco), het in antwoord op ŉ parlementêre vraag van die IVP gesê daar was aanvanklik 34 Suid-Afrikaners in Afghanistan wat die land wou verlaat nadat die Taliban beheer oorgeneem het. “Dertig Suid-Afrikaners het Kaboel verlaat met ontruimingsvlugte wat gereël is deur die betrokke werkgewers en gebruik gemaak het van vlugte van die VSA en die Verenigde Koninkryk. “Die oorblywende vier Suid-Afrikaners wag dat hul werkgewers reëlings tref vir hulle om die land te verlaat,” sê Pandor. Die minister sê daar is nog geen planne om Suid-Afrikaners summier uit Afghanistan te neem nie. “Die Suid-Afrikaners is in Afghanistan met private sake en werk meestal vir groot, multinasionale maatskappye, internasionale organisasies, nieregeringsgroepe en internasionale veiligheidsmaatskappye. “Suid-Afrikaners wat Dirco en die Suid-Afrikaanse hoë kommissie in Pakistan genader het, is ingelig dat dit die verantwoordelikheid van hul werkgewers is om te reël dat hul buitelandse werkers met spesiale ontruimingsvlugte terugkeer,” sê Pandor. Dirco het Woensdag ook gesê Suid-Afrika is nie in ŉ posisie om vlugtelinge uit Afghanistan hier te huisves nie. Duisende mense het die afgelope paar weke uit Afghanistan gevlug nadat die Taliban beheer van Kaboel oorgeneem het. Die VSA het Maandag boonop die laaste van sy soldate uit die land onttrek ná ŉ oorlog wat 20 jaar geduur het. Mkhuleko Hlengwa, woordvoerder van die IVP, sê die situasie in Afghanistan is een wat groot kommer wek en dat die IVP dankbaar is dat die meeste Suid-Afrikaners nou buite gevaar is. “Die veiligheid van burgers van oor die wêreld is egter van belang.”